Kahrs snur om bompenger: – Jeg gikk for langt
Onsdag varslet hun en kraftig økning i bompenger i Bergen. Nå beklager byutviklingsbyråd Christine Kahrs (H) uttalelsen.  Et døgn etter at hun overrasket forsamlingen i onsdagens møte i Miljøløftet, gjør Kahrs full retrett. – Det som skjedde var at jeg gikk for langt. Jeg ga signaler som ikke var forankret i byrådet. Det beklager jeg og jeg har tatt kontakt med samarbeidspartiene for å oppklare dette, sier byutviklingsbyråd Christine Kahrs (H). Det Kahrs gjorde var å foreslå en kraftig økning i bompengene. Ja, hun nøyde seg ikke med å stille seg bak fylkeskommunens forslag om å øke takstene for elbil til 70 prosent av taksten for en bensinbil.  Kahrs gikk også inn for å jekke opp prisen for tunge kjøretøy, samt at det åpnes for å kunne justere fossilbiltakstene utover vanlig prisinflasjon. Innrømmer feil Byrådet, ledet av Christine Meyer (H), har et knapt flertall bak seg i bystyret. Flertallet er basert på en samarbeidsavtale med Bergenslisten, INP og Pensjonistpartiet. Etter avtalen skal byrådet avklare viktige spørsmål med dem. På spørsmål om hvorfor hun kom med et slikt utspill uten en forankring med samarbeidspartiene, svarer Kahrs:  – Forslaget ble med rette oppfattet som at byrådet har konkludert i denne saken. Jeg har varslet at vi skal ta en diskusjon om bompengefinansiering basert på våre fremtidige forpliktelser, sier Kahrs.  – Mener du fremdeles at Bergen skal gå inn for det alternativet som du ga din tilslutning til onsdag? – Det kan jeg ikke svare på, fordi byrådet ikke har tatt stilling til det.  BT har ikke lykkes med å få snakke med Frps to byråder. Partiets frontfigur i Bergen, Marte Monstad, skriver følgende på en SMS: – Dette var aldri forankret i byrådet. Men jeg har snakket med Kahrs og er glad for at hun har beklaget utspillet.  La seg flat Onsdagens utspill er ikke første gang Kahrs skaper uro hos samarbeidspartiene. Misnøyen var også stor da hun i et møte med regjeringen i januar sådde tvil om mulighetene for en bybanetunnel i sentrum.  – Det var ikke på de premisser vi gikk inn i byrådet, uttalte Anne-Brit Reigstad (Sp) blant annet til BT for vel to uker siden. Onsdag fikk Ann Jorunn Hillersøy, gruppeleder for INP i Bergen, en telefon fra byutviklingsbyråden. – Hun la seg flat og beklaget, sier Hillersøy. – Hva svarte du? – Jeg sa vi må ta et møte på det og sørge for at ting er bedre forankret i gruppen. – Bompenger er en betent sak. Er det rart at det ikke ble forankret? – Jo, det kan det være. Det må vi bare ta et møte på. Hillersøy mener de må lære av situasjonen.  – Alle kan gjøre feil. Nå går vi videre, fortsatt samlet, og støtter hverandre og finner gode samarbeidsmåter og rutiner videre, sier hun. Skulle bedre samarbeidet Tirsdag denne uken deltok Kahrs også på et tunnelseminar i regi av de seks samarbeidspartiene i bystyret. I etterkant samlet deltakerne seg på Zachariasbryggen. Hensikten var å bedre samarbeidsforholdet.  Kahrs utspill onsdag har neppe hatt den samme effekten. Både byrådsplattformen og Klosterhagen-avtalen slår fast at bompengetrykket ikke skal økes. – Hvordan samsvarer ditt utspill med dette? – Jeg kan ikke svare på dette nå fordi byrådet ikke har tatt stilling til dette ennå. Jeg må bare gjøre jobben først, svarer Kahrs.  – Det er velkjent at spesielt Frp er kraftig imot bompenger. Hvordan er det mulig å ikke forankre dette med dem? – Jeg hadde forankret at jeg skulle ta opp saken, men ikke nivået. – Men hvordan er det mulig? – Jeg har nå ryddet opp i dette og erkjent at jeg har gjort feil.  Mer i mai Kahrs har varslet at byrådet vil fremme en sak om bompenger på bystyremøtet i mai. «Rot og kaos», kaller opposisjonsleder Rune Bakervik (Ap) saken. Han sier han lurer på hvordan saken ikke kunne være avklart, når Kahrs nettopp hadde fortalt at hun hadde jobbet med å få saken landet. – Nå er de tydeligvis ganske usikre selv på hvor de skal lande. Tidenes kaosbyråd, sier den tidligere byrådslederen.
Christine Kahrs, byutviklingsbyråd i Bergen, snur om uttalelser hun ga om en kraftig økning i bompenger.  Kahrs' forslag var ikke forankret i byrådet, noe hun har beklaget til samarbeidspartiene. Byrådet, ledet av Christine Meyer, har et knapt flertall i bystyret, og skal ifølge en samarbeidsavtale avklare viktige spørsmål med samarbeidspartiene.  Frps frontfigur i Bergen, Marte Monstad, bekrefter at forslaget aldri var forankret i byrådet. Kahrs har varslet at byrådet vil fremme en sak om bompenger på bystyremøte i mai.